## Educació comunica que 30 centres educatius més de les zones afectades per la DANA estan en disposició de reiniciar les classes la setmana que ve

*** Tot l’alumnat desplaçat del seu centre educatiu disposarà d’ajuda de menjador, tant si abans era usuari d’este servici com si no
* S’inclouen instruccions per a ensenyances de règim especial i FP**

La Conselleria d’Educació, Cultura, Universitats i Ocupació ha emés este divendres una nova circular en la qual actualitza les dates previstes d’obertura dels centres educatius afectats per la DANA del 29 d’octubre passat que fins ara no havien pogut reprendre les classes, així com els centres o espais a on seran reubicats els alumnes dels centres més danyats.

D’esta manera, 30 centres educatius estan en disposició de reiniciar les classes la setmana que ve, 13 dels quals ho faran dilluns que ve, 18 de novembre, segons les dades recopilades. En la relació de centres reubicats, la circular indica si és necessari el servici de transport escolar, que facilitarà la Conselleria d’Educació per a alumnat, docents i personal no docent.

Estos centres se sumaran als 60 que ja han començat les classes esta setmana, per la qual cosa la previsió és que quan finalitze la setmana que ve un total de 87 centres educatius hauran représ l’activitat.

Cal recordar que els annexos a la circular, en què s’arrepleguen els centres d’obertura progressiva i reubicats, són llistats en contínua actualització en funció de la disponibilitat, les tasques de neteja i l’adequació, i després de les comunicacions entre la Conselleria d’Educació i els ajuntaments dels municipis afectats.

Una de les novetats d’esta circular és la relativa al servici de menjador escolar en els centres educatius afectats. Tot l’alumnat desplaçat del seu centre educatiu disposarà d’ajuda de menjador, tant si abans era usuari d’este servici com si no.

A més, la circular remesa als centres des de la Secretaria Autonòmica d’Educació inclou instruccions per als centres que impartixen ensenyances de règim especial que s’han vist afectats pel temporal i que disposaran d’educació a distància, entre altres mesures. S’inclouen en este apartat conservatoris i centres autoritzats que impartixen ensenyances elementals i professionals de música i dansa, escoles oficials d’idiomes, centres que impartixen ensenyances esportives i ensenyances professionals d’arts plàstiques i disseny.

Així mateix, es comuniquen les instruccions per a incorporar noves mesures per a la flexibilització curricular de la Formació Professional, tant en la formació en empresa i el mòdul de Formació en Centres de Treball, com pel que fa als criteris d’avaluació, promoció i titulació en cicles i cursos d’especialització.

La Conselleria d’Educació està a la disposició dels centres concertats i privats per a col·laborar i garantir el dret a l’educació de l’alumnat matriculat en eixos centres.

**Relació de centres que comencen les classes el dilluns 18 de novembre:**

**A Albal:**

-CEIP La Balaguera  
-IES d’Albal

**A Aldaia:**

-L’EI La Font de la Rosa. Alumnat reubicat en CEIP El Rajolar d’Aldaia

**A Alfafar:**

-IES 25 d’Abril (2n Batxillerat en línia)

**A Alginet:**

-CEIP Blasco Ibáñez. Alumnat reubicat en l’EI Municipal, el CEIP Pepita Greus, l’IES Hort de Feliu i l’FPA d’Alginet, tots en el mateix municipi

**A Benetússer:**

-IES María Carbonell i Sánchez (2n Batxillerat en línia)

**A Catarroja:**

-IES Berenguer Dalmau (2n Batxillerat en línia)

**A Massanassa:**

-IES de Massanassa

**A Paiporta:**

-IES Andreu Alfaro  
-IES La Sénia. Alumnat reubicat en IES Andreu Alfaro

**A València:**

-Pedania La Torre. CEIP Padre Manjón  
-Pedania Horno de Alcedo. CEIP Forn d’Alcedo

**A Xirivella:**

-CEIP Miguel de Cervantes

Es pot comprovar la circular completa, amb l’annex I (centres que ja van reprendre activitat l’11 de novembre), l’annex II.a (centres que s’han anat sumant en els últims dies als centres oberts i que obriran en la setmana del 18 i del 25 de novembre) i annex II.b (alumnat de centres reubicats) en este [enllaç](https://ceice.gva.es/documents/161634256/387453799/CIRCULAR+5.pdf/cec3f86f-6772-256c-64fe-d0bd122e9889?t=1731675733062).

Fecha: 15/11/2024